ທ່ານນາຍົກລັດຖະມົນຕີ ຫງວຽນຊວນຟຸກ
ສ້າງໂຄງປະກອບຂະແໜງອຸດສາຫະກຳການຄ້າຄືນໃໝ່ຢ່າງແຮງກ່ວາອີກເພື່ອສ້າງຜະລິດຕະພັນຈຳນວນໜຶ່ງແມ່ນທ່າແຮງຂອງ ຫວຽດນາມ ໃນການປະຕິວັດອຸດສາຫະກຳຄັ້ງທີ 4. ນັ້ນແມ່ນເນື້ອໃນບົດສະຫລຸບຂອງທ່ານນາຍົກລັດຖະມົນຕີ ຫງວຽນຊວນຟຸກ ທີ່ກອງປະຊຸມໂດຍກົງທາງເຄືອຂ່າຍອີນເຕີເນັດ ທີ່ສະຫລຸບວຽກງານປີ 2016 ແລະ ຜັນຂະຫຍາຍໜ້າທີ່ປີ 2017 ຂອງຂະແໜງອຸດສາຫະກຳການຄ້າ. ບົດສະຫລຸບໄດ້ຊີ້ແຈ້ງການກຳນົດທິດຍຸດທະສາດສຳລັບຂະແໜງອຸດສາຫະກຳການຄ້າແມ່ນການພັດທະນາຂະແໜງອຸດສາຫະກຳ ຫວຽດນາມ ຕາມທິດຫລຸດຜ່ອນການຂຶ້ນກັບທ່າແຮງແກ່ງແຍ້ງທີ່ບໍ່ຍືນຍົງ, ຈາກການອີງໃສ່ແຫຼ່ງຊັບພະຍາກອນທຳມະຊາດ, ຫັນໄປສູ່ພື້ນຖານອຸດສາຫະກຳອີງໃສ່ພື້ນຖານປະດິດສ້າງ, ຖືວິທະຍາສາດເຕັກໂນໂລຢີ ແມ່ນກຳລັງໜູນ ແລະ ພື້ນຖານແກ່ງແຍ້ງ, ພັດທະນາແບບຍືນຍົງ. ສ້າງພື້ນຖານ ແລະ ສະພາບແວດລ້ອມແຫ່ງການແກ່ງແຍ້ງສະເໝີພາບ, ປອດໄສເພື່ອລະດົມທຸກໆພາກສ່ວນເສດຖະກິດປະກອບສ່ວນ, ເຕີບໂຕເສດຖະກິດຜ່ານການປັບປຸງລະບອບ, ສ້າງກອບກົດໝາຍປອດໄສ, ກະຈ່າງແຈ້ງ, ເອົາໃຈໃສ່ເຖິງບົດບາດສຳຄັນຂອງບັນດາກຸ່ມບໍລິສັດ, ບໍລິສັດໃຫຍ່, ວິສາຫະກິດພາກເອກະຊົນ, ສະຫະກອນ, ວິສາຫະກິດມີການລົງທຶນຈາກຕ່າງປະເທດ ແລະ ບັນດາທ້ອງຖິ່ນ. ສືບຕໍ່ສົ່ງເສີມເສດຖະກິດພາກເອກະຊົນເຂົ້າຮ່ວມຕັ້ງໜ້າໃນການປະຕິບັດຍຸດທະສາດຫັນປະເທດເປັນອຸດສາຫະກຳ, ທັນສະໄໝ, ສ້າງກຳລັງໜູນ ແລະ ເງື່ອນໄຂໃຫ້ແກ່ບັນດາວິສາຫະກິດພາກເອກະຊົນພັດທະນານັບມື້ນັບເຕີບໃຫຍ່ເຂັ້ມແຂງ, ເວັ້ນເສຍແຕ່ບາງຂົງເຂດສຳຄັນທີ່ລັດຄວນຄອບງຳ.
(ແຫຼ່ງຄັດຈາກ VOV)